સુપ્રીમ કોર્ટે અયોધ્યા કેસની સુનાવણી ત્રણ મહિના માટે ટાળી દીધી છે. ચીફ જસ્ટીસ રંજન ગોગોઈની અધ્યક્ષતાવાળી ખંડપીઠે સોમવારે કહ્યુ કે જાન્યુઆરીમાં ઉપરોક્ત પીઠ આ કેસની સુનાવણી કરશે. સુપ્રીમ કોર્ટના ચુકાદા બાદ રામ મંદિર મુદ્દે રાજકારણ ગરમાયુ છે. ભાજપ સાંસદ સુબ્રમણ્યમ સ્વામીએ સરકારને વટહુકમ લાવવાની અપીલ કરી છે. વળી, બીજી તરફ AIMIM પ્રમુખ અસદુદ્દીન ઓવૈસીએ કેન્દ્ર સરકારને ખુલ્લો પડકાર ફેંકી દીધો છે. ઓવૈસીએ કહ્યુ કે 56 ઈંચની છાતી છે તો રામ મંદિર મામલે સરકાર વટહુકમ કેમ નથી લાવતી. 2014 લોકસભા ચૂંટણીના ભાજપના ઘોષણાપત્રમાં રામ મંદિર નિર્માણનો મુદ્દો ઘણો નીચે હતો પરંતુ જે રીતે ઘટનાક્રમ ચાલી રહ્યો છે તેનાથી એ વાતની સંભાવના બની રહી છે કે 2019 લોકસભા ચૂંટણીમાં રામ મંદિર નિર્માણનો મુદ્દો સૌથી ઉપર હશે. એ વાત સાચી છે કે સુપ્રીમ કોર્ટના ચુકાદા બાદ મોદી સરકારની મુશ્કેલીઓ વધારી દીધી છે પરંતુ એક સત્ય એ પણ છે કે આ ચુકાદા બાદ ભાજપને નવો ચૂંટણી મુદ્દો પણ મળી શકે છે.